**Wysigings aan Billike Indiensnemingswet moet ten alle koste teengestaan word**

Mediaverklaring deur:

**Heloïse Denner**

**VF Plus-LP en hoofwoordvoerder:  Arbeid**

21 Julie 2020

Die konsep wysigingswetsontwerp oor gelyke indiensneming sal die reeds sukkelende ekonomie en styerende werkloosheidskrisis in Suid-Afrika vererger.  Die ANC-regering se ongenaakbare afdwing van ‘n gefaalde politieke ideologie het reeds die ekonomie van die land onherstelbare skade berokken, maar steeds weier die regerende party om daarvan afstand te doen.

Die privaatsektor is die grootste werkskepper in die land, maar dit is juis die privaatsektor wat deur striemende en voorskriftelike arbeidswetgewing aan bande gelê word wat bloot sal vererger indien die wetswysigings deur die parlement aanvaar word.

In sy pogings om die aandag van sy eie mislukkings af te lei hamer die regering op tekortkominge in die privaatsektor, soos ‘n sogenaamde gebrek aan transformasie.

Die minister van arbeid sal deur middel van hierdie wet sektor spesifieke indiensnemingsteikens vir diegene wat onder verteenwordig is in die werksplek, soos swart mense, vrouens en mense met gestremdhede kan stel.  Die mag oor sake-ondernemings wat aan die minister van arbeid gegee word is uiters kommerwekkend.

In plaas daarvan om gunstige toestande vir sake-ondernemings in Suid-Afrika te skep sal hierdie wetswysigings, indien so aanvaar, net nog ‘n struikelblok in die pad van ekonomiese vooruitgang en werkskepping wees.

Die Vryheidsfront Plus beywer hom vir gelyke geleenthede op alle vlakke, hetsy indiensneming, op sportgebied of andersins en sal hierdie wetswysigings ten sterkste teenstaan. Ons doen ‘n beroep op die sakegemeenskap en burgers van Suid-Afrika om gedurende die openbare deelname proses wat nou volg dieselfde te doen.

**KONTAKBESONDERHEDE:  072 997 8315**